Huba, Mikuláš, poslanec NR SR (2014-05-29):
Ďakujem za slovo. Pani predsedajúca, vážený pán minister, pán spravodajca, dámy a páni, včera popoludní nám zo sekretariátu predsedu Národnej rady bol doručený list z mestskej časti Košice-Sever, podpísaný starostom pánom Mariánom Gajom, so žiadosťou, aby sme s jeho znením oboznámili poslancov Národnej rady. Ja si ho dovolím prečítať aj s prílohou, ktorá je po obsahovej stránke podstatná. „Vážený pán predseda Národnej rady Slovenskej republiky, oznamujem vám, že mestská časť Košice-Sever sa pripojila k výzve predsedovi vlády Slovenskej republiky Robertovi Ficovi smerujúcej k tomu, aby nepripustil ťažbu uránu a zlata s použitím kyanidovej technológie. Poslanci miestneho zastupiteľstva mestskej časti Košice-Sever na svojom 33. zasadnutí, konanom dňa 12. 5. 2014, prijali uznesenie č. 285/2014, ktoré vám v prílohe tohto listu zasielam a dovoľujem si vás požiadať, aby ste s jeho obsahom oboznámili poslancov Národnej rady Slovenskej republiky. Ďakujem, ostávam s úctou, Marián Gaj, starosta.“ Čiže v zastúpení pána predsedu si dovolím predniesť toto stručné stanovisko a potom prílohu k nemu. Miestne zastupiteľstvo mestskej časti Košice-Sever, uznesenie č. 285/2014. „Miestne zastupiteľstvo mestskej časti Košice-Sever a) pripája sa k výzve Robertovi Ficovi, aby nepripustil ťažbu uránu a zlata s použitím kyanidovej technológie (výzva je prílohou tohto uznesenia), b) žiada predsedu vlády Slovenskej republiky, aby okamžite vykonal opatrenia, na základe ktorých Ministerstvo hospodárstva Slovenskej republiky a jemu podriadené orgány štátnej správy, konkrétne banské úrady, zmenia svoje negatívne vyjadrenia vo vzťahu k legitímne určeným priestorovým limitom ťažby v územných plánoch, nerešpektujúce stanoviská verejnosti a dotknutých samospráv, c) vyzýva poslancov Národnej rady Slovenskej republiky, aby schválili zákon o zákaze ťažby uránu na území Slovenskej republiky a pomohli tak zabezpečiť ochranu zdravia a životného prostredia obyvateľov mestskej časti Košice-Sever, d) žiada starostu mestskej časti Košice-Sever: 1. aby v mene mestskej časti potvrdil pripojenie sa k výzve, ktorá je prílohou tohto uznesenia. 2. aby v mene mestskej časti Košice-Sever doručil výzvu podľa bodu a) a toto uznesenie predsedovi vlády Slovenskej republiky, 3. aby v mene mestskej časti Košice-Sever oboznámil s bodom c) tohto uznesenia poslancov a predsedu Národnej rady Slovenskej republiky.“ No a teraz tá výzva, ktorá je prílohou. Nebojte sa, nie je veľmi dlhá a prečítam ju teda v plnom rozsahu. „Výzva Robertovi Ficovi, aby nepripustil ťažbu uránu a zlata s použitím kyanidovej technológie. Odporcovia ťažby rádioaktívnych nerastov a zlata s použitím kyanidovej technológie žiadajú premiéra Slovenskej republiky Roberta Fica o vykonanie nápravy. Ministerstvo hospodárstva nerešpektuje odmietavé stanoviská verejnosti k ťažbe rádioaktívnych nerastov a k použitiu kyanidovej technológie pri ťažbe a spracovaní zlata. V roku 2010 bola do Národnej rady predložená petícia 113-tisíc občanov odmietajúcich ťažbu uránu na Slovensku. Od roku 2011 prebieha aj petícia obyvateľov okresu Detva, ktorí protestujú proti zámeru dobývania a spracovania zlatých rúd v lokalite Detva-Biely vrch, spojeného s použitím technológie kyanidového lúhovania, ktorú doposiaľ podporil každý druhý dospelý obyvateľ regiónu. Mesto Kremnica sa už dva ostatné roky usiluje o zmenšenie dobývacieho priestoru zlato-strieborných rúd na svojom území. Potrebu zapojenia verejnosti zdôrazňuje aj upozornenie Európskej komisie, ktorá pod hrozbou najvážnejšej sankcie odňatia všetkých druhov finančnej pomoci Európskej únie Slovensku žiadala zabezpečiť účasť a rešpektovanie stanovísk verejnosti vrátane jej volených zástupcov v rozhodovacích procesoch dotýkajúcich sa závažných dopadov na životné prostredie. Tieto požiadavky riešili vládne a zákonodarné orgány Slovenskej republiky v roku 2010 novelizáciou viacerých zákonov vrátane banského zákona. Napriek týmto skutočnostiam ministerstvo hospodárstva ignorovalo postoje verejnosti vyjadrené v petícii proti ťažbe uránu a v roku 2012 podpísalo memorandum o spolupráci a porozumení s banskou spoločnosťou Europen Uranium Resources, v ktorom vyjadrilo podporu aj povoleniu jej zámeru dobývať rádioaktívne nerasty v lokalite Jahodná – Kurišková v tesnej blízkosti mesta Košice. Tento zámer podporilo ministerstvo bez ohľadu na to, že pred podpísaním memoranda neprebehol proces posudzovania vplyvov zámerov na životné prostredie a doposiaľ ministerstvu nie je známy rozsah ohrozenia zdravia obyvateľov dobývaním uránu. Podpísaním memoranda ministerstvo stratilo objektivitu, ktorú si ako možný rozhodujúci orgán o zámeroch umiestnenia dobývacích priestorov a povolenia ťažby nerastov so závažným dopadom na životné prostredie určite malo zachovať. Na tomto základe zastupiteľstvá mesta Košice a Košického samosprávneho kraja schválenými uzneseniami v roku 2014 požiadali ministra hospodárstva, aby odstúpil od uvedeného memoranda. Mesto Košice, mesto Detva, Košický samosprávny kraj a Banskobystrický samosprávny kraj v spojitosti s pripravovanými zámermi ťažby a spracovania nerastov s mimoriadne závažnými dopadmi na životné prostredie (ťažba rádioaktívnych nerastov, ťažba a spracovanie zlata s použitím kyanidovej metódy; kyanidovej technológie, presnejšie;) využili svoje právomoci územno-plánovacích orgánov v súlade s platnou úpravou stavebného zákona. V návrhoch zmien regulatívov územného plánu v rámci určenia funkčného využitia svojich regiónov ustanovili neprípustnosť ťažby rádioaktívnych nerastov, resp. ťažby a spracovania zlata s použitím kyanidovej technológie na svojom území. Po ustanovení týchto priestorových limitov neprípustnosti dobývania vychádzali uvedené samosprávy aj z platného znenia aktualizácie surovinovej politiky v oblasti nerastných surovín ako strategického dokumentu Slovenskej republiky, ktorý uvádza, že jednou z hlavných úloh regionálnej politiky územnej samosprávy je aj stanovenie priestorových limitov ťažby, teda aj neprípustnosti alebo obmedzenia dobývania nerastných surovín v územných plánoch. Ministerstvo hospodárstva v rozpore s týmto dokumentom, ktorý samo pripravilo, nesúhlasí s ustanovením priestorových limitov ťažby v územných plánoch, čím chce znemožniť ich záväznosť. V rámci svojich nesúhlasných stanovísk presadzuje, aby územné plány obsahovali v spojitosti so zámermi ťažby rádioaktívnych nerastov, resp. použitia kyanidovej technológie pri spracovaní zlatých rúd len neurčité všeobecné formulácie o dodržiavaní platnej legislatívy. Vzhľadom na doterajšie postoje a postupy ministerstva hospodárstva je dôvodná obava, že ministerstvo predloží v blízkej budúcnosti návrh na zrušenie platnej úpravy banského zákona, ktorá umožňuje povolenie ťažby a spracovanie týchto nerastov len so súhlasom verejnosti zastúpenej dotknutými samosprávami. Na základe toho nič nebude brániť ťažbe a spracovaniu nerastov s najvážnejšími dopadmi na životné prostredie. V prípade konkrétnych lokalít Jahodná – Kurišková a ďalších ložísk uránu na území Košického samosprávneho kraja sa jedná o územie s hustým osídlením, významnými zdrojmi pitnej vody, dlhodobým tradičným rekreačným využívaním území, európsky významných územiach ochrany prírody a krajiny. V prípade ložiska Detva-Biely vrch, v tomto území je zároveň umiestnená prevádzka najvýznamnejšieho zamestnávateľa dotknutého regiónu. Opísané využívanie ďalšia banská činnosť znemožní, resp. vážne ohrozí. V dôsledku uvedeného žiadame predsedu vlády Slovenskej republiky Roberta Fica, aby okamžite vykonal opatrenia, na základe ktorých ministerstvo hospodárstva zmení svoje negatívne vyjadrenia vo vzťahu k legitímne určeným priestorovým limitom ťažby v územných plánoch. Upozorňujeme, že nesúhlasné stanoviská ministerstva nerešpektujú stanoviská verejnosti a dotknutých samospráv. Zároveň požadujeme, aby ministerstvo odstúpilo od memoranda o spolupráci a porozumení s banskou spoločnosťou Europen Uranium Resources, ktorým bez dostatočných informácií podporuje zámer ťažby rádioaktívnych nerastov v tesnej blízkosti mesta Košice.“ Pod touto výzvou je podpísaných osem subjektov, mesto Kremnica a mimovládne organizácie, v rozhodujúcej miere z regiónov Košice, Podpoľanie a Kremnica, plus teda miestne zastupiteľstvo mestskej časti Košice-Sever, ako bolo povedané v úvode. Ďakujem pekne za pozornosť.